P6_TA(2006)0111

Kriteeriumid Euroopa Liidu rahutagamisoperatsioonideks, eriti Kongo Demokraatlikus Vabariigis

Euroopa Parlamendi resolutsioon Euroopa Parlamendi resolutsioon kriteeriumide kohta ELi rahutagamisoperatsioonideks Kongo Demokraatlikus Vabariigis

Euroopa Parlament,

- võttes arvesse ÜRO 2005. aasta ülemaailmse tippkohtumise 16. septembril 2005. aastal New Yorkis vastu võetud lõppdokumendis sisalduvat "kaitsmise kohustust";

- võttes arvesse stabiilsuse olulisust Kongo Demokraatlikus Vabariigis (Kongo DV) kogu Kesk-Aafrika ja Suure järvistu piirkonna stabiilsuse seisukohast;

- võttes arvesse asjaolu, et Kongo DV püüab paraneda üle 4 miljoni surma põhjustanud hävitavast konfliktist;

- võttes arvesse Kongo DV delikaatset üleminekufaasi, mis hõlmab demokraatlike institutsioonide loomise rasket ülesannet;

- võttes arvesse 17000 ÜRO rahuvalvaja viibimist Kongo DVs riigi stabiliseerimise missiooni raames;

- võttes arvesse ELi kaasatust stabiilsuse tagamisse Kongo Demokraatlikus Vabariigis kahe käimasoleva Euroopa Julgeoleku-ja Kaitsepoliitika missiooni: ELi nõustamis- ja abistamismissioon Kongo DV julgeolekureformiks ("EUSEC DR Congo") ja ELi politseimissioon Kinshasas ("EUPOL Kinshasa"), abil;

- võttes arvesse 2005. aasta detsembri põhiseadusreferendumi julgustavaid tulemusi;

- võttes arvesse Kongo DV 2006. aasta juuniks kavandatud valimisi;

- võttes arvesse ÜRO abipalvet valimiste perioodiks Kongo DVs;

- võttes arvesse kodukorra artikli 103 lõiget 2;

A. arvestades, et ELi käsutuses on vaid piiratud arv vägesid, ning et prioriteet peaks olema rahu ja stabiilsuse säilitamine Balkanil ja liidu vahetus geograafilises naabruses;

B. arvestades sellegipoolest ÜRO palvet ning asjaolu, et ELi ning ELi ühise välis- ja julgeolekupoliitika ning Euroopa julgeolekustrateegia ülim eesmärk on ÜRO kui tõhusa multilateraalsuse raamistiku tugevdamine, nagu see on välja toodud Euroopa julgeolekustrateegias;

1. on arvamusel, et ELi juhtimise all olevate vägede keeruka ja arvatavasti riskantse ülesande osas tuleb täita järgmised tingimused:

- nimetatud operatsioonil peavad olema tugevad ning selged volitused, mis viitavad eranditult 2006. aasta presidendi- ja parlamendivalimiste julgeolekule;

- sõjaväeoperatsiooni kestust tuleb ajaliselt piirata valimiste perioodiks; peab olema selge strateegia ülesannete üleandmiseks ÜRO-le ja/või Kongo politseile ja sõjaväele pärast operatsiooni volituste lõppemist;

- riigi, eriti Katanga piirkonna ja Rwandaga külgneva piiriala julgeolek peaks jääma ÜRO vastutusalasse; ELi volituste geograafiline ulatus tuleb määratleda vastavalt vägede arvule, nende turvanõuetele ja missiooni operatiivsetele nõuetele;

- mitte mingil tingimusel ei tohi sõjaväeoperatsiooni läbi viia vaid ühe liikmesriigi vägedega; operatsiooni Euroopa tasandi iseloom peaks väljenduma mitme liikmesriigi osaluses;

- ELi sekkumine toimub vaid Kongo ajutise valitsuse ametlikul palvel;

- ELile juhtimise all olevate vägede kasutamisel on kahekordne ülesanne: võimalike probleemitekitajate ennetamine ja Kongo DV kodanike julgustamine oma valimisõigust kasutama. Euroopa tasandi operatsioon peab seetõttu olema piisava ja usaldusväärse suurusega;

- nimetatud eesmärkide saavutamiseks peab nõukogu välja töötama selge kontseptsiooni viiside kohta, kuidas kasutada vajalikke sõjaväe- ja politseijõude (võimalusel eripolitseid);

- tähtajaline sõjaväeoperatsioon peab olema tihedalt seotud rahvusvahelise üldsuse jõupingutustega Kongo DV ülesehitamiseks pärast kodusõda;

- rahvusvaheline üldsus peab võtma selgeid kohustusi Kongo politsei- ja relvajõudude tõhususe ning järjepidevuse parandamiseks pikemas perspektiivis;

2. kutsub nõukogu üles esinema Euroopa Parlamendi ees, et tutvustada selgete volitustega selget ettepanekut, mis põhineb täielikult vajaduste hästi tõestatud stsenaariumil koos ajakavaga; märgib, et ELi võimaliku missiooni jaoks Kongo DVs on vaja ÜRO hartal põhinevaid ELi erivolitusi;

3. teeb presidendile ülesandeks edastada käesolev resolutsioon nõukogule, komisjonile, liikmesriikidele, Kongo DV üleminekuvalitusele ja ÜRO peasekretärile.

--------------------------------------------------